হার্দিক পাণ্ড্যকে নিয়ে বিতর্ক চলছেই। কর্ণ জোহরের চ্যাট শোয়ে কুরুচিপূর্ণ কথাবার্তা বলার কারণে হার্দিককে নির্বাসিত করেছে বিসিসিআই। সঙ্গে রাহুলকেও। দু’জন ফিরে এসেছেন দেশে। এই পরিস্থিতিতে একটি ছবি শেয়ার করেছেন কেদার যাদব। যা দেখে, নেটিজেনদের অনেকেরই ধারণা, এই ছবির আড়ালে রয়েছে হার্দিকদের উদ্দেশে তীব্র খোঁচা।

এই বিষয়ে অন্যান্য খবর

এবার বিরাট, হার্দিকের পরে কোহলির ‘খারাপ কথা’-র ভিডিও ঘিরে শোরগোল


ছবিতে দেখা যাচ্ছে কেদার যাদব, শিখর ধবন এবং মহেন্দ্র সিংহ ধোনিকে। প্রত্যেকের হাতেই চায়ের কাপ। আপাত ভাবে মনে হবে এর মধ্যে খোঁচাটা কোথায়। আসল রহস্য লুকিয়ে রয়েছে ছবির ক্যাপশনে। সেখানে কেদার লিখেছেন— ‘আ কাপ অফ টি মেকস এভরিথিং বেটার।’ এক কাপ চা সবকিছু ঠিক করে দেয়। 
 

A Cup of Tea makes everything better! ☕ @msdhoni @SDhawan25 pic.twitter.com/ew4NYx2gta
— IamKedar (@JadhavKedar) January 13, 2019

আর এখানেই রয়েছে সংকেত। কর্ণ জোহরের সঙ্গে কফি খেতে গিয়েই বিপত্তির মুখে পড়েছেন রাহুল-হার্দিক। সেই দিকেই কি ঘুরিয়ে তির ছুড়লেন কেদার? নেটিজেনরা তেমনই মনে করছেন।
প্রসঙ্গত, রাহুল ও হার্দিকের শাস্তি নিয়ে অনেকেই মুখ খুলেছেন। কেউ জানিয়েছেন, বিসিসিআই এ ব্যাপারে কড়া হয়ে ঠিকই করেছে। আবার কারও মতে, ক্রিকেটীয় কারণ না থাকা সত্ত্বেও হার্দিকদের সাসপেন্ড করাটা ঠিক হয়নি। 
বিতর্ক চলছেই। কোহলি ক’দিন আগেই পরিষ্কার করে দিয়েছিলেন, তাঁরা হার্দিকদের বিষয়ে মাথা ঘামাতে রাজি নন। ওঁদের মতামত ব্যক্তিগত অভিরুচির ব্যাপার, তার সঙ্গে দলের কোনও সম্পর্ক নেই। তারই মাঝে এই ছবি শেয়ার করলেন কেদার।